Papersnake/gushiwen huggingface dataset:
赴潮阳倅
陈尧佐（宋代）

休把空言较短长，算来齐物也无妨。
蛮民解唱升平曲，愿领闲愁入醉乡。
偈颂八十七首
释慧开（宋代）

黄龙结制没规绳，超过诸主半月程。
莫怪七颠并八倒，大家日午打三更。
永嘉江心寺留题
宋褧（元代）

隔江孤屿敞空门，不似山林不似村。双塔昼深樟树影，半阶寒沁海潮痕。

连城客到诗常满，别岛僧回粥尚温。欲寄微躯恨无策，暂时相赏慰羁魂。
寄题汪氏退密庵
李存（元代）

紫阳汪大夫，未老先致事。
经营百年藏，结庵自休憩。
扁之曰退密，有取于《易系》。
相望千里余，一笑问以偈。
云何谓之退，密也果何地？若言早休官，眼底非一二。
身虽似闲暇，心或未能止。
若言四大离，盖棺事则已。
纷纷长夜者，皆悟退密旨。
非但如上云，十目之所视。
夫人皆可能，何取密之义？大夫天下士，未必只如此。
庵傍皆高山，庵外即清泚。
昼饥随粥饭，夜则伸脚睡。
平生易甘苦，一一皆梦尔。
不睹不闻问，从来白于水。
试语庵中人，如是不如是？
次韵李子至与陈相之定寻梅之约篇尾见及
周紫芝（宋代）

谢朓樽前忆语离，别来怀抱只愁知。鹡鸰原近识君晚，鸿雁书遥寄客迟。

何事不嫌霜后鬓，尚邀同醉雪残枝。今年新得梅花句，华萼诗中第几诗。
送明觉大师兼寄郑山人
贯休（唐代）

去去楞伽子，春深道路长。鸟啼青嶂险，花落紫衣香。

此去非馀事，还归内道场。凭师将老倒，一向说荥阳。
次韵大人书怀
李流谦（宋代）

云翻雨覆不须论，扪虱何妨坐对温。
政恐移文邀俗驾，可能垂箔走高门。
寒松卧雪不知老，脱叶经霜无几存。
醉着锦袍堪一笑，翰林风月我诸孙。
寄晁同年
张咏（宋代）

昔同白日升穹碧，还同水国司民籍。
三年不见频寄书，两月相过忘行役。
桃花江上雪霏霏。黄鹤楼中风力微。
幽胜逼人魂欲飞，此时不醉无与归。
人间美事应有主，别马蹄沾边塞土。
南楼一望心凄迷，昨夜疏簷滴寒雨。
休夸笔力敺真风，勿忆云山千万里。
但偶四风一行雁，杀青相问莫辞慵。
送王伯逢泰兴令
葛绍体（宋代）

扬子江头路，龟池草色新。
细调弦上曲，闲拂马前尘。
远塞秋风静，平畴夜雨匀。
遥知报嘉政，笑我苦吟身。
南乡子
李之仪（宋代）

睡起绕回塘。不见衔泥燕子忙。前日花梢都绿遍，西墙。犹有轻风递暗香。

步懒恰寻床。卧看游丝到地长。自恨无聊常病酒。凄凉。岂有才情似沈阳。
竹院
释元肇（宋代）

爱竹真成癖，相传子又孙。苍寒云翳翳，碧净玉温温。

月散惊龙化，风喧醒鹤魂。几回清不寐，因雪夜开门。
陈药房舟中分得诗字
林尚仁（宋代）

移舟春岸晓，小雨欲晴时。
烟树望疑暗，水程行较迟。
推蓬山色近，得句野鸥知。
来往无多路，归囊又一诗。
静坐吟二首 其二
秦道然（清代）

我爱水边坐，照我遗世情。周流虽不居，莹澈全其真。

蒲芦依渚碧，杜若方春荣。波间双白鸥，游泳不复惊。

高天云影净，相对同涵清。
道州夏日郡内北桥新亭书怀赠何元二处士
吕温（唐代）

结构池梁上，登临日几回。晴空交密叶，阴岸积苍苔。

爽气中央满，清风四面来。振衣生羽翰，高枕出尘埃。

齐物鱼何乐，忘机鸟不猜。闲销炎昼静，选胜火云开。

僻远宜孱性，优游赖废材。愿为长泛梗，莫作重然灰。

守道穷非过，先时动是灾。寄言徐孺子，宾榻且徘徊。
学渔
杨公远（宋代）

年来懒问是和非，谩向沧浪理钓矶。
折取绿荷充蒻笠，收将红芰缉蓑衣。
秋风莼菜鲈堪脍，春水桃花鳜正肥。
身逐烟波逃世虑，沙鸥汀鹭共忘机。
送张遥之寿阳幕府
李白（唐代）

寿阳信天险，天险横荆关。苻坚百万众，遥阻八公山。

不假筑长城，大贤在其间。战夫若熊虎，破敌有馀闲。

张子勇且英，少轻卫霍孱。投躯紫髯将，千里望风颜。

勖尔效才略，功成衣锦还。
壬戌二月十九日都巡李叔永躬按酒课于会田市二十八日闻余且至还家若相避然赋三绝 其一
曾丰（宋代）

临邛界里杏花村，戏著家人犊鼻裈。试问长卿躬涤器，何如作赋献金门。
诗（金陵黄进士梦遇台城故妓，自云今为吴神乐部）
故台城妓（唐代）

歌罢玉楼月，舞残金缕衣。匀钿收迸节，敛黛别重闱。

网断蛛犹织，梁春燕不归。那堪回首处，江步野棠飞。
送宫人入道
张籍（唐代）

旧宠昭阳里，寻仙此最稀。名初出宫籍，身未称霞衣。

已别歌舞贵，长随鸾鹤飞。中官看入洞，空驾玉轮归。
赠韦左丞丈（济。天宝七年以韦济为河南尹迁尚书左丞）
杜甫（唐代）

左辖频虚位，今年得旧儒。相门韦氏在，经术汉臣须。

时议归前烈，天伦恨莫俱。鴒原荒宿草，凤沼接亨衢。

有客虽安命，衰容岂壮夫。家人忧几杖，甲子混泥途。

不谓矜馀力，还来谒大巫。岁寒仍顾遇，日暮且踟蹰。

老骥思千里，饥鹰待一呼。君能微感激，亦足慰榛芜。
早春咏雪
王初（唐代）

句芒宫树已先开，珠蕊琼花斗剪裁。

散作上林今夜雪，送教春色一时来。
杂诗八首 其五
于慎行（明代）

所思在何许，在彼沅与湘。何以问遗之，解此双明珰。

葺兰结菌桂，室宇何芬香。佳人殊不至，望望天南方。

烟波弄白日，容与凌风翔。江空岁云晏，零露成朝霜。

不忍弃所宝，且复自徬徨。端居有馀玩，思远徒劳伤。
雪中八咏次睢宗吉韵 其八 雪灯
凌云翰（元代）

灯花为喜雪为祥，又向穷阴见一阳。星夜松明疑石屋，霜天渔火记江乡。

连城白璧元无价，照乘明珠自有光。曾踏春冰穿市过，少年犹忆醉平康。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其二
刘攽（宋代）

三江互东南，波浪浮日光。峡中起奔涛，积钱仅成塘。
梦张垂赠诗
张省躬（唐代）

戚戚复戚戚，秋堂百年色。而我独茫茫，荒郊遇寒食。
逊子生日
韩驹（宋代）

闲居识时令，爱此重九名。况我长头儿，正用兹辰生。

汝性既已刚，汝气又已清。应须万卷读，勉力为家荣。

俗物非汝喜，壶樽铸新成。寿汝白玉腴，可服黄金英。
空船行，为金道隐赋
钱澄之（清代）

给谏被逮身萧然，身外长物一空船。金吾求贿苦不遂，破船估值十千钱。

董生守船陈苦词，此船留裹给谏尸。姚髯仗剑船头坐，腐儒可笑又可悲！

须臾攘臂牵船去，两生抵死留不住。金吾移住空船里，有子十龄旋堕水。

伤心卧病未经旬，禳祓无功金吾死！共惊凶物无人留，空船弃置江东头。

给谏放回沙上卧，送船与渠渠不收！
送颜推官游银夏谒韩大夫
卢纶（唐代）

丛篁叫寒笛，满眼塞山青。才子尊前画，将军石上铭。

猎声云外响，战血雨中腥。苦乐从来事，因君一涕零。
晋。王恭
孙元晏（唐代）

春风濯濯柳容仪，鹤氅神情举世推。

可惜教君仗旄钺，枉将心地托牢之。
春日田园杂兴
翁合老（宋代）

诏华到处入冥搜，郭外人家事更幽。
土胍正融催地觫，林阴微合听钩辀。
谁家酒熟社公醉，明日桑空蚕妾愁。
只恐春工忙裹度，又吟风雨满城秋。
谷帘下 其一
白玉蟾（宋代）

紫岩素瀑展长霓，草木幽深雾雨凄。竹里一蝉闻竹外，溪东双鹭过溪西。
【越调】金蕉叶
张鸣善（元代）

怨别
讲燕赵风流莫比，说秦晋姻缘怎及。论呈越精神未已，配姻楚仪容最美。
【调笑令】楚仪，美人兮，薄注樱唇浅画眉。凤钗斜插乌云髻，衬冰绡玉葱纤细。轻颦浅笑声渐低，这风流几个人知？
【秃厮儿】花正好香风细细，柳初柔良夜辉辉，占定个红娇绿柔花月国。花簇簇，柳依依，也波相宜。
【圣药王】花影移，月影移，留花玩月饮琼杯。风力微，酒力微，乘风带酒立金梯，风月满樽席。
【络丝娘】三生梦一声唱回，一场舞三生梦里，万劫千年不容易，也是前缘前世。
【尾声】就今生设下生誓。来生福是今生所积。拚死在连理树儿边，愿生在鸳鸯队里。
偈颂六十八首 其六十七
释法薰（宋代）

松柏千年青，不入时人意。牡丹一日红，满城公子醉。
上陆盐生辰五首
黄公度（宋代）

拂拂秋风生桂枝，于门何日诞英奇。
请看素魄初圆夜，正是奎星呈瑞时。
冬夜山中寻友
李频（唐代）

何人山雪夜，相访不相思。若得长闲日，应无暂到时。

叶寒凋欲尽，泉冻落还迟。即此天明去，重来未有期。
同卢明府早秋宴张郎中海亭
孟浩然（唐代）

侧听弦歌宰，文书游夏徒。故园欣赏竹，为邑幸来苏。

华省曾联事，仙舟复与俱。欲知临泛久，荷露渐成珠。
德翚梅轩月下小酌
刘安上（宋代）

疏影横斜落酒樽，谁知寒月上梅轩。昔年山相栖真地，我亦全家寄此村。
薛舍人母方氏太恭人挽章二首
杨万里（宋代）

熊胆平生苦，鱼轩脕岁荣。
芝兰今柱史，苗裔古玄英。
寒食花争泣，元宵烛半明。
从今好时节，萱砌罢君口。
宫词
杨皇后（宋代）

迎春燕子尾纤纤，拂柳穿花掠翠帘。
开道蕊官三十六，美人争为卷珠帘。
春日杂兴五首
陈棣（宋代）

春色遽如许，春愁一望赊。
帘低宜著燕。柳暗欲藏鸦。
鸠妇催疏雨，蜂臣趁落花。
只愁清景促，无计驻曦车。
上嘉禾赵守
许棐（宋代）

邦君一念只宽民，真个龚黄现后身。和气蒸为千耒雨，暖云裁作万襦春。

座中长有清吟客，庭下浑无健讼人。诸郡尽能依此样，世间那有一家贫。
冬初薄霜病躯益健欣然有赋
陆游（宋代）

古服追随野老欢，竖裁布褐缩缝冠。
霜清顿洗肺肝热，木落更知山泽宽。
斗酒敢言嫌鲁薄，杯羹聊得学吴酸。
一贫自是书生分，忍媿看人却似难。
意难忘（咸淳癸酉用清真韵）
刘埙（宋代）

汀柳初黄。送流车出陌，别酒浮觞。乱山迷去路，空阁带余香。人渐远，意凄凉。更暮雨淋浪。悔不办，窄衫细马，两两交相。

春梁语燕犹双。叹晓窗新月，独照刘郎。寄笺频误约，临镜想慵妆。知几梦，恼愁肠。任更驻何妨。但只怜，绿阴匝匝，过了韶光。
偈颂二十四首
释智遇（宋代）

烟惨淡，石玲珑。
面面厮觑，千峰万峰，
一团和气在其中。
同襄阳守张士弘过习家池六首 其一
孙承恩（明代）

襄阳传得谪仙歌，江水无情落逝波。千古昔人行乐地，谁知今日我来过。
偶成
于石（宋代）

长剑不入英雄手，劲气摩空拂牛斗。
埋光铲采今几年，匣中忽作蛟龙吼。
古琴不入时人耳，断弦挂壁尘埃久。
桐尾半作爨下焦，高山流水今安有。
自笑长不满七尺，役役徒为牛马走。
学剑学琴两无用，肯以穷困移所守。
孔颜非厄，盗跖非寿。西子非妍，无盐非丑。
一时荣辱闲过眼，千古是非空挂口。
何如长歌归去来，万事无心一杯酒。
越州歌二十首
汪元量（宋代）

昨梦吴山阆苑开，风吹仙乐下瑶台。
翠围红阵知多少，半揭珠帘看驾来。
杏坛
弘历（清代）

重来又值灿开时，几树东风簇绛枝。岂是人间凡卉比，文明终古共春熙。
金陵曲送客返金陵 其八
屈大均（明代）

长板桥通太液流，月明游女满桥头。中山画舫随人坐，东泛青溪西莫愁。
送刘明复知凤翔二首
孔武仲（宋代）

先帝开三省，今皇重老成。
山林招隐逸，巷陌起公卿。
自古时难遇，吾侯道正行。
岐山莫望凤，金阁迟飞呜。
寄天台司马道士
张说（唐代）

世上求真客，天台去不还。传闻有仙要，梦寐在兹山。

朱阙青霞断，瑶堂紫月闲。何时枉飞鹤，笙吹接人间。
卜算子·烟髻绾层巅
佚名（宋代）

烟髻绾层巅，云叶生寒树。斜日行人窈窕村，愁阵纵横处。细细写蛮笺，道寄相思语。会倩春风展柳眉，回马章台路。
意难忘　自宣府将出塞作
屈大均（明代）

山转云中。问花园上下，萧后遗宫。鸳鸯双泺在，木业四楼空。

洋河雪，纥干风。愁不度居庸。恨一春、战云惨淡，直接辽东。

挥鞭且莫匆匆。爱笳吹兜勒，边女唇红。驼鞍眠正暖，马乳饮还浓。

休出口，奋雕弓。更奋取胡骢。料数奇，徒然猿臂，白首难封。
次韵十诗·老态
楼钥（宋代）

舅甥身退不为迟，肥遯犹当未老时。
东晋虽慙古元亮，晚唐知慕老天随。
公开九秩身方健，我甫六旬心已疲。
不敢自言成酷似，腹心惟喜两相知。
有释子以禅会图贶余者此图即今驸马都尉李公
宋庠（宋代）

法集超初地，工毫構妙缘。
星占世外聚，月写相中圆。
指指谁标谕，心心自默传。
惟应阿堵处，俱是到忘筌。
偶从报上见云从寄赠诗，次韵答之
林朝崧（清代）

烟波浩淼道途修，久矣华胥托梦游。漫笑院门持钵去，新亭何处哭神州！
唁人丧侍儿
裴夷直（唐代）

夜情河耿耿，春恨草绵绵。唯有嫦娥月，从今照墓田。
游灵石山寺
范成大（宋代）

西湖富清丽，城府尘事并。
我独数能来，不负双眼明。
骚骚残絮数，颭颭新荷成。
岁华日夜好，游子能无情？
午阴酿初暑，稍喜巾袂轻。
小风吹鬓毛，将我入松声。
崖寺金碧暗，石泉肝胆清。
寿藟万蚊舞，灵峰双髻撑。
仙人昔来游，笔墨上朱甍。
举臂寻丈高，聊得儿童惊。
老矣谢狡狯，题诗记吾曾。
上刘省三爵帅 其三
李振唐（清代）

沧海无波圣运昌，跳梁何事逞鸱张。雄心持节筹闽峤，壮志纡谟奠海邦。

无奈形情同鬼蜮，况当兵甲是仓皇。民心国体深维系，谈笑从容靖佛郎。
谒照师塔二首 其二
释宗敏（宋代）

兵火焚诸刹，楼台化碧烟。松龛横野岸，塑像枕流泉。

志述都煨烬，功名独不迁。高踪杳然梦，不觉涕潸然。
过涂城故址 其一
林朝崧（清代）

秋草萋萋废垒平，廿年前是伏波营。古榕树下閒扪虱，旧事能谈有老兵。
城头晓步二首
杨万里（宋代）

城东行遍却城西，欲问梅花乞一枝，
雪糁久团霜後朵，嗔人频看故开迟。
贺新郎·弹铗西来路
刘过（宋代）

弹铗西来路。记匆匆、经行十日，几番风雨。梦里寻秋秋不见，秋几平芜远树。雁信落、家山何处？万里西风吹客鬓，把菱花、自笑人如许。留不住、少年去。
男儿事业无凭据。记当年、悲歌击楫，酒酣箕踞。腰下光芒三尺剑，时解挑灯夜语。谁更识、此时情绪？唤起杜陵风月手，写江东渭北相思句。歌此恨，慰羁旅。
句
释希昼（宋代）

寄禅关树老，乞食塞城羗。
学草书
李纲（宋代）

平生行事见真书，草圣空惭点画疏。
今日试临寒食帖，却疑羲献不难如。
次前韵酬刘大虚惠端砚
王庭圭（宋代）

端溪之水深莫测，千夫挽绠下取石。溪翁采得归不眠，夜斸鹄卵出苍璧。

君从何处得此宝，赠我惭非玉堂客。况无健笔写银钩，墨汁徒翻老鸦黑。
西江月·岁贡来从玉垒
程珌（宋代）

岁贡来从玉垒，天恩拜赐金奁。春风一朵紫云鲜。明月轻浮盏春。想见清都绛阙，雍容多少神仙。归来满袖玉炉烟。愿侍年年天宴。
次古岩见过河亭韵并寄借庵
达瑛（清代）

小院临池无路通，道心常与竹心空。幽扉半掩林间雨，清磬遥传渡口风。

折苇客来青嶂外，隔江人卧白云中。莫言世外甘岑寂，杀贼论兵烛影红。
分秧
陈肇兴（清代）

春前春后雨初晴，十里风吹叱犊声。不待鸣鸠终日唤，已看秧犊带泥行。

连畴蔗叶笼烟碧，隔岸桐花映水明。记得当年贤令尹，乐耕门外劝春耕。
次韵天锡提举
惠洪（宋代）

携僧登芙蓉，想见绿云径。
天风吹笑语，响落千岩静。
戏为有声画，画此笑时兴。
夙习嗟未除，为君起深定。
蜜渍白芽姜，辣在那改性。
南归亦何有？自负芦圌柄。
旧居悬水旁，直室如仄磬。
行当洗过恶，佛祖重皈命。
念君别时语，皎月破昏暝。
蝇头录君诗，有怀时一咏。
节妇吟·寄东平李司空师道
张籍（唐代）

君知妾有夫，赠妾双明珠。
感君缠绵意，系在红罗襦。
妾家高楼连苑起，良人执戟明光里。
知君用心如日月，事夫誓拟同生死。
还君明珠双泪垂，恨不相逢未嫁时。(恨不 一作：何不)
宁宗郊前朝献景灵宫二十四首 还位用《乾安》。圣祖位酌献用《祖安》，高宗御制，见前。
郊庙朝会歌辞（宋代）

皇帝瑞庆，长发其祥。纂系悠远，溯源灵长。德之克明，休烈有光。

配天作极，孝飨是将。
閒居无瑕酬答假庭下三物作·梅问竹
方岳（宋代）

一壑烟寒孰与娱，横斜影对此君癯。
风饕雪虐转强项，惟我与君其是夫。
题军山徐秀才居
曾致尧（宋代）

买断军峰不计钱，屋前屋后水潺潺。
青春花发帘帷外，白日云浮栋宇间。
金鼎欲成红气溢，玉芝初种紫苗悭。
未知桃熟先生醉，鹤驭何人得往还。
丙寅五月三日陪真秘字留校理游鼓山一别二年
陈宓（宋代）

一时盛事擅南闽，惊世词宗幕府宾。
今日恰同当日会，道山元是鼓山人。
两年君几封囊上，百里予方束带新。
岐路不同俱自勉，何年重此拂坚珉。
次韵清閟对月
张镃（宋代）

氍毹恣懒倦，晚林聊一中。
梦游玉蟾宫，朱扉钉金铜。
天宽佩声微，非关夜无风。
觉来动惋叹，绪猥纷愁攻。
人间无了期，得失争鸡虫。
竹边念小童，有酒清如空。
句 其二十
张商英（宋代）

庭前积水过不流，落叶千片水上浮。怜花不忍见凋谢，风力颠猛摧娇柔。
无题
吕本中（宋代）

胡虏安知鼎重轻，祸胎元是汉公卿。襄阳耆旧唯庞老，受禅碑中无姓名。
宫词 其三十五
周彦质（宋代）

祝应多男属圣君，词臣常备洗儿文。高禖喜燕排旬有，包子红绡叠日分。
遣兴三首 其三
文同（宋代）

连阴不肯解，山雾尝霏霏。积润日已滋，厌浥沾人衣。

展转厌早起，隔窗问晴晖。幸闻太阳出，身体轻欲飞。
四十九叔母祖朱氏孺人挽词
杨万里（宋代）

忆哭清湘掾，诸孤未里头。
盛年能素节，凛气却清秋。
眼底生刍奠，身前泛柏舟。
无龄还有德，此母不应愁。
赠别伦侍御右溪王刑部青萝
李义壮（明代）

昔与二三子，谒帝承明庐。拊翼欣同条，翻飞悲异途。

苟无凌霄翮，徘徊守故株。春阳茁潜耀，百卉芬以敷。

发轸越山侧，扬鞭燕路隅。伫立怅飞盖，沉欢意何如。

离索古所叹，志士慎驰驱。丹云荫纤服，朱华迎轻车。

愧无杂佩赠，揽结空踟蹰。慎言明令德，庶以永终誉。
湖上
赵国华（清代）

美人桃叶渡，名士木兰舟。垂柳绿平水，夕阳红在楼。

草间蝴蝶乱，花外杜鹃愁。买醉吾非吝，当春孰共游。
牧童
释居简（宋代）

蓬松袒跣倒骑牛，折得山花便满头。强使倡歌浑不听，听它天籁自鸣休。
寄迈里古思院判
吉雅谟丁（元代）

将军辛苦事戎行，麾下论兵总俊良。沙漠苏卿多感慨，鉴湖贺老自清狂。

风尘满眼青山旧，天地无私白发长。万里君亲俱在念，扁舟何日赋《沧浪》。
寄黄希声
利登（宋代）

相会不几日，相别又经时。
居然感我怀，何以写所思。
举目皆我友，我心知者谁。
知心而久离，此情悲不悲。
挽全州蒋隐君友人蒋良之父
丘浚（明代）

高人厌世氛，一夕敛天真。花落閒庭晚，鸟啼空谷春。

药囊馀旧剂，茶灶冷香尘。埋玉湘江上，悲风起白蘋。
见南山夕阳召监师不至
宋之问（唐代）

夕阳黯晴碧，山翠互明灭。此中意无限，要与开士说。

徒郁仲举思，讵回道林辙。孤兴欲待谁，待此湖上月。
滕王亭子
杜甫（唐代）

寂寞春山路，君王不复行。古墙犹竹色，虚阁自松声。

鸟雀荒村暮，云霞过客情。尚思歌吹入，千骑把霓旌。
颂古二十九首
释师体（宋代）

夜叉头，菩萨面。
鬼捣谷，佛跳墙。
同门共户不相识，迈古超今地寸长。
灯心戳破石人脚，扁鹊卢医争主张。
鹊桥仙•清明
彭孙遹（清代）

烟芜泻浪，晴川铺练，一阵风来吹皱。韶光百五禁烟时，又过了、几番花候。

夭桃染晕，垂杨拖线，万点春光泄漏。口噙红豆寄多情，为谁把、相思尝透。
村居
赵抃（宋代）

午寝忘讥刺，閒居杜送迎。雨泥双燕下，烟垄一犁耕。

座入山光迥，门连野色平。吟馀仍兀坐，谁与战楸枰。
题东掖山承天院
章得象（宋代）

闻说新庵号白莲，五峰环绕布金田。
虎溪社共何人继，佛翕灯從几代传。
岚色排空长似画，松枝偃盖不知年。
劳生已作归休计，愿解尘缨结净缘。
小重山（四之二）
贺铸（宋代）

帘影新妆一破颜。玳筵回雪舞，小云鬟。琼枝擢秀望难攀。凝情处，千里望蓬山。

歌断酒阑珊。画船箫鼓转，绿杨湾。坠钿残燎水堂关。斜阳里，双燕伴人闲。
和张器先十绝
杨万里（宋代）

散尽千金买尽书，短檠两夜趁三余。
相如自倚多文富，不问家无澹石储。
天竺送僧之昌邑
释智愚（宋代）

肃然凝目引秋光，帆过东溟白鸟行。
不好不离虽自肯，海山谁为说经王。
和表之清阴亭作
李弥逊（宋代）

西山朝来多爽气，露沐风梳发新翠。
泄云无力占山腰，初日分光上山背。
远山苍茫近山紫，四面钟鱼谈佛事，
人间那得山为城，玉京联绵互相似。
先生结庐待三顾，道合宁论入宫妒。
肯为闽山得得来，蜡屐深寻九霄路。
诗成逸兴横太清，平明更作支提行。
会须佳处吞八九，归去与君增眼明。
遇雨
游九言（宋代）

一雨摧时节，微凉暑风通。
天青云澹薄，山迥日空蒙。
听讼多余暇，韦编足细穷。
却惭为宦拙，閒处得秋风。
题明皇幸蜀图
管世铭（清代）

中书已罢张九龄，太守不识颜真卿。黄虬跳梁虫狐死，仓皇蜀栈青螺行。

白衣父老前迎跸，羽骑林端出复没。宫人憔悴下雕鞍，手摘园瓜供帝渴。

更无羯鼓打梁州，铃语郎当听未休。剑门直上一千里，风尘澒洞天颜愁。

后队观者忽如堵，锦袍年少腰玉琥。元礼力士非其俦，疑是王孙英且武。

咄哉王孙儋耳龙，奉天之辱将毋同。
老病六言十首呈竹溪
刘克庄（宋代）

识郑尚书曳履，嫌高将军涴靴。
难伴小儿上树，且饶跛子看花。
暮春水仙花 其三
钟惺（明代）

万花如燄柳如烟，常??冰绡畏不前。曾在水边衣不湿，可知入火不能然。
别夔州众官
李复（宋代）

半年渔浦巴城守，两任云台太华宫。
岂欲背时聊免俗，但能省华略成风。
玉泉古刹须留客，峡水安流好向东。
祖帐联翩催棹急，临溪洒泪落丹枫。
送丁秘丞知雍丘
司马光（宋代）

古县跨河流，人繁军市稠。
羽飞朝暮驿，鳞叠往来舟。
兄擅才华久，时推政治尤。
足犹妨老骥，目不碍全年。
从道西来近，能无东望愁。
时因趋上府，穷巷一相求。
和韵
姚文奂（元代）

天清望不极，逸兴晚来多。新月弦初上，秋华酒半酡。

水光摇玉麈，山色舞金鹅。坐久衣裳冷，移舟向涧阿。
题丁御史五老履端图
邓雅（元代）

正月二日天气和，东风忽尔来相过。汀洲草堂集五老，春酒介寿欢如何。

吁嗟行藏信所遇，白头犹向山中住。不是当年遇绣衣，画图那得留清誉。
和尉衙落成赠阮梅仙
何梦桂（宋代）

梅仙贵介出侯门，庭砌犹传有紫荆。
黄绶铜章官小试，青溪花紫室初成。
公衙好作三年计，少府香留百代名。
田野近闻多犬吠，夜深刁鼓要分明。
谢李献甫寄凤茶
冯山（宋代）

双凤婆娑绿玉团，初纲犹怯禁中寒。贵从侍从时宣赐，传到西中作宝看。

旋碾合留清浩气，亲题何事寄粗官。感公珍惠宁须试，一嗅烦怀已自宽。
和政和颜令君韵
朱继芳（宋代）

恰百年余得县名，从前官长是谁清。
鱼鲑市小通蛮远，鸡犬村深见吏生。
过客莫嗔厨传冷，家人方喜俸钱轻。
却愁明日朝天去，不得黄紬饱五更。
蓦山溪
周紫芝（宋代）

月眉星眼，阆苑真仙侣。娇小正笄年，每当筵、愁歌怕舞。水亭烟树，春去已无踪，桃源路。知何处。往事如风絮。

如今闻道，误剪香云缕，闲系小乌纱，更无心、浅匀深注。三山路杳，终不是人间，知谁与。吹箫女。共驾青鸾去。
唐多令 秋夜
叶小鸾（明代）

灯晕伴残更。萧萧落叶轻。诉穷愁、草际虫声。栏外芭蕉新嫩绿，仍做出，旧秋声。

罗被夜凉清。凄然梦亦惊。透纱窗、月影纵横。几遍鸡声啼又晓，空蹙损，两山青。
休日城上三首
杨万里（宋代）

休日呼儿上古城，胡床何处不随行。
莫嫌一阵东风恶，分外教他数日晴。
句
方君遇（宋代）

是有命焉非幸致，不知我者谓何求。
山中歌
何吾驺（明代）

山中歌，山高水深哀情多。天寒日暮少相过，俯仰一世将奈何。

只今自悟一生事，曲径为泉石为几。镜中无发不白头，枝间有鸟堪相求。

东邻少年不少钱，朝朝暮暮负郭田。晨出及夕夜未眠，不信伯夷叔齐贤。
西江月（感怀）
王质（宋代）

璧水桥边此客，金銮坡上何人。沙场老马事无成。泪湿青莹夹沙。

袖手烟霏小景，回头石岭空城。乾坤遗恨渺难平。目断塞鸿孤影。
游峡山寺子听用昌黎山石诗韵并效其体次韵同作
江人镜（清代）

云木合沓烟火微，迎人入峡山鸟飞。短篷初系晚炊作，半江水鸟知鱼肥。

楼台下上架岩谷，十日暗雨游人稀。穿林紫笋未成竹，解馋则可难慰饥。

软莎缓踏不用屐，两三结伴寻禅扉。入门摩挲古碑碣，山茶绰约含春霏。

仄径盘纡石凹凸，天光不漏松四围。倚栏豁眼看悬瀑，寒气砭骨思添衣。

山僧何缘得真赏，终岁落寞逃尘鞿。吾侪恐贻老猿笑，故里有山胡不归。
观涨
费宏（明代）

云气吞山尽，江流带雨浑。喜晴临野岸，观涨验沙痕。

拘束无官府，追思有弟昆。孤舟横渡口，归憩欲黄昏。
送许著作分司东都
武元衡（唐代）

瑶瑟激悽响，征鸿翻夕阳。署分刊竹简，书蠹护芸香。

马色关城晓，蝉声驿路长。石渠荣正礼，兰室重元方。

不作经年别，离魂亦暂伤。
送章婺州
曾巩（宋代）

方拥使君节，驾言自东还。
又闻白丞相，怀绂出九关。
遂纵大船去，欲追讵能攀。
已喜所寄径，幽寻足溪山。
仍夸越西部，迥在云林间。
屋瓦遍高下，青苍更回环。
穿路竹枭枭，鸣沙水潺潺。
会有樽酒适，每需庭讼闲。
况席鼓琴旧，政行故非艰。
岁暮当趋召，驰归复玉班。
又同黎明府游铜官山二首 其二
邓云霄（明代）

山水元同调，烟霞引兴长。杯从莲社合，人似竹林狂。

醉倚山公马，衣分荀令香。独怜离思促，蒹葭欲苍苍。
奉和江沖陶居二十韵
汪炎昶（宋代）

以我鼻端气，观此石间风。
理固未易瓣，妙处要相同。
崔十四宅问候
钱起（唐代）

晓日早莺啼，江城旅思迷。微官同寄傲，移疾阻招携。

远水闾阎内，青山雉堞西。王孙莫久卧，春草欲萋萋。
寄淮南郑宝书记
陆龟蒙（唐代）

记室千年翰墨孤，唯君才学似应徐。五丁驱得神功尽，

二酉搜来秘检疏。炀帝帆樯留泽国，淮王笺奏入班书。

清词醉草无因见，但钓寒江半尺鲈。
与林九龙门夜宿迟明赠别兼寄周一玄
高柄（明代）

江郭梅已白，飞霜肃严冬。故人惜短景，握手龙门东。

群壑倏暝色，虚亭寒夜空。明灯照孤月，相对情未终。

明发忽惆怅，拂衣如飘风。长天西北倾，三山落云中。

中有淡荡人，孤高含清真。三年阔风采，百里悲胡秦。

前日游远方，登堂别严亲。出门向西笑，逸气凌秋旻。

雪度日边棹，风吟江上蘋。清诗落吴楚，此地生阳春。

郢曲和者稀，剑歌不复陈。归来使酒气，酒酣气益振。

青楼唤歌舞，日见罗衣新。却笑相如宅，凄凉四壁尘。

交欢徒结面，肝胆向谁陈。因子写远意，风期越江滨。
题何茂宏茂恭林堂
喻良能（宋代）

华堂閟林樾，林秀水泉甘。
野色袁家渴，秋声钴鉧潭。
二难今有此，四者许谁参。
他日承明直，悬知忆翠岚。
对晚开夜合花赠皇甫郎中
白居易（唐代）

移晚校一月，花迟过半年。红开杪秋日，翠合欲昏天。

白露滴未死，凉风吹更鲜。后时谁肯顾，唯我与君怜。
赋得行不由径（一作萧昕诗）
封孟绅（唐代）

欲速意何成，康庄欲砥平。天衢皆利往，吾道泰方行。

不复由莱径，无由见蒋生。三条遵广达，九轨尚安贞。

紫陌悠悠去，芳尘步步清。澹台千载后，公正有遗名。
春日舟中对雪寄刁经臣
梅尧臣（宋代）

谁道江南暖，新春见雪飞。
鸥来亲客艇，花乱上人依。
古郡地偏寂，野窗寒入微。
戴家人不远，欲去未能归。
鄱江寺拥翠楼
李孝光（元代）

缥缈新居一握天，好山将绿到楼前。烟霏入闼清谈麈，紫气薰人湿坐毡。

未放白云分榻住，爱看青雨映帘悬。自怜华发江南客，也为登临忆仲宣。
颂古三十一首 其五
释原妙（宋代）

攒花簇锦绝纤尘，一度拈来一度新。啼得血流无用处，不如缄口过残春。
次韵和答斯远见过
赵蕃（宋代）

旧书零落不能收，漫说当年寒具油。
归至未成三迳扫，契深重叙百年游。
交情要是乐莫乐，世态从渠浮自浮。
雨薄云开冬似暖，一杯相与共扶头。
晚行
沈说（宋代）

晚行疏松间，遥见青烟处。
群牧下山迟，斜阳半芳树。
孤云驾回飚，介水横不渡。
倾意望幽人，待月同归步。
句
陈大震（宋代）

海滨推老大，粹行比珩璜。
六州歌头（和张安国舍人韵呈进彦）
王之道（宋代）

燧瑊勋业，何敢望西平。观当日，清大憝，震天声。绩其凝。追配汾清郭，临淮李，扫妖孽，植颠仆，复疆宇，洗膻腥。堪叹中原久矣，长淮隔、胡骑纵横。问何时，风驱电扫，重见文明。宾雁宵鸣。梦初惊。
念吾君复古，修攘两尽，早晚功成。岁云暮，冰腹壮，雪花零。怅神京。谁信汉家陵阙，呵护有神兵。罄寰海，重回首，镇关情。想见皇华咨度，望淮北、心曲摇旌。愿变夷用夏，荆狄是惩膺。补弊支倾。
中夜二首 其二
王令（宋代）

扰扰从俗为，日与所学戾。茫茫坐三复，心面自相愧。

守道恶从人，取俗患高世。谁令二者异，不得一吾致。
早行
高鼎（清代）

一叶西风里，催程曙色微。
水流残梦急，帆带落星飞。
宿鸟未离树，寒潮欲上矶。
江湖无远近，莫问几时归。
次韵抱朴君问病求閒
韩淲（宋代）

清都谁不愿居官，且是西湖最好山。此地固难常养病，他乡只好便求閒。

苦无筋力追王贡，那有心机衒孔颜。秋入两峰明碧落，几多鹓鹭簇天关。
松风隆首座住云际禅院
薛嵎（宋代）

山门开望海，钟鼓动鱼龙。
人具慈悲相，秋生寂寞容。
随身唯一钵，留偈别双松。
后夜桥西月，支筇失所从。
即席
韦骧（宋代）

金炉兽燄回春律，碧盏蚁花资野逸。腊枝剪断玉莲光，歌扇舞茵争秀出。

主人醉宾宾醉德，倾兀不惭冠武侧。一时陈迹去莫追，此段清欢宁易得。
和祖道募耕者赴西北
彭汝砺（宋代）

朝廷今日重农耕，劝募招怀有度程。四海田畴须垦辟，万箱菽粟看流行。
次韵溪翁春日天宁寺楼
许相卿（明代）

阑干徙倚雪晴初，十日东风百草苏。全晋夕烽清塞徼，片帆春草满江湖。

漫堤新水鸥前永，过雨遥岑雁外孤。千里河山閒放目，壮游曾忆赋三都。
瑞臣属题罗两峰上兀夜饮图摹本 其二
陈宝琛（清代）

紫姑赛熟却趋朝，晚托交期破寂寥。但愿年年灯月里，论诗说画度元宵。
麻源题壁
李覯（宋代）

一到麻源日又曛，几回欲起却逡巡。
世间岂是无山水，不奈闲人好聒人。
春晚游鹤林寺寄使府诸公
李端（唐代）

野寺寻春花已迟，背岩惟有两三枝。

明朝携酒犹堪醉，为报春风且莫吹。
拟古十四首 其五
李昌祺（明代）

吾观古颜孟，生民之先觉。已克礼斯复，陋巷亦云乐。

气由养而充，浩然塞寥廓。其殁馀千年，载籍犹昭灼。

天爵良可珍，箪瓢未为恶。
箕踞轩赠郭圣仆
徐熥（明代）

大隐不违亲，幽居少四邻。跏趺依古佛，箕踞对时人。

习懒成迂癖，长斋了夙因。形骸耽句瘦，囊橐积书贫。

薜荔裁奇服，耕桑作外臣。柴门多紫气，木榻绝红尘。

谊以枌榆笃，交于草莽真。愧予贪问字，忘却往来频。
待酒不至
李白（唐代）

玉壶系青丝，沽酒来何迟。山花向我笑，正好衔杯时。

晚酌东窗下，流莺复在兹。春风与醉客，今日乃相宜。
兰溪津亭病起二首 其二
孙觌（宋代）

风波涌地千沤发，创痏钻皮百箭攻。药裹关心防二竖，谤书盈箧忤三虫。

剖瓜女隶方求巧，结柳奴星也送穷。笑我平生持蟹手，未应咄咄左书空。
杜门绝俸呈陈倅
虞俦（宋代）

家食年来叹不充，支离受粟信无功。
白头慈母须微禄，青眼何人到寓公。
未办杀鸡留郭泰，更能给俸助卢仝。
半生画饼真堪笑，已戒奴星好送穷。
用无斁八弟永城相迎韵寄怀
晁补之（宋代）

平生殚千金，术似刘累僻。
春风九轨道，无我迷阳迹。
呼来着冠紞，野貌不改昔。
易衣怜介弟，犹有布一尺。
身惭崔浩短，胸次俨列戟。
中天翥鸾凤，我自无六翮。
何曾客权贵，见谓贫盗璧。
堂堂涑水翁，我在此人籍。
不诋曲江贤，宁羞九年谪。
艰难累吾母，鬓发白一夕。
独此负吾心，敢言忠抱石。
方时半千运，异昔阳九厄。
譬驰羊肠阪，双任臣子责。
帝王所张弛，乾坤有阖辟。
君敷皇极言，人咏蓼萧泽。
鸢鱼竞飞跃，风俗凛移易。
已开公府合，又置四郊驿。
搜求逮田野，欣喜到僮役。
虽微携手上，颇似破笯释。
川涂见吾弟，薪木询我宅。
怜君如我固，不叹玄尚白。
薄饮尽余醅，凝尘振鹿席。
我醉易成狂，欲起须君掖。
相如二首 其一
陈造（宋代）

中宵卒卒去临邛，卖酒垆边混僦佣。想见令君醒后意，向人深悔谬为恭。
眺虚岩 其一
朱学熙（明代）

远峡观难远，斯言何太讹。眺虚岩际望，直北见黄河。
西郊
赵纲（明代）

山关启翠微，霜钟自晨夕。
花里一僧来，泠泠振金策。
过彭蠡口
董嗣杲（宋代）

云凝入港大孤山，芦荻翻风秋夕寒。
水急乱从彭蠡出，来舟不似去舟难。
江城子
石孝友（宋代）

青青杨柳水边桥。水迢迢。柳摇摇。缓引离觞，频驻木兰桡。我是行人君是客，俱有恨，总无聊。

冰澌波暖数琼瑶。舞晴飚。拂春潮。一片别魂，销尽遣谁招。不似严阳山上雪，魂易尽，雪难销。
古北口对月
刘敞（宋代）

万古关山月，遥怜此夜看。蛾眉空自妩，丛桂不胜寒。

他日刀头问，何时客寝安。因之千里梦，共下白云端。
浣溪沙
张纲（宋代）

腊日银罂翠管新。潘舆迎腊庆生辰。卷帘花簇锦堂春。百和宝薰笼瑞雾，一声珠唱驻行云。流霞深劝莫辞频。
偈四首 其四
释净端（宋代）

南无观世音，说出种种法。众生业海深，所以难救拔。

往往沉没者，声声怨菩萨。
舞鹤赋
鲍照（南北朝）

散幽经以验物，伟胎化之仙禽。钟浮旷之藻质，抱清迥之明心。钟蓬壶而翻翰，望昆阆而扬音。澘日域以回骛，穷天步而高寻。践神区其既远，积灵祀而方多。精含丹而星曜，顶凝紫而烟华。引员吭之纤婉，顿修趾之洪姱。叠霜毛而弄影，振玉羽而临霞。朝戏于芝田，夕饮乎瑶池。厌江海而游泽，掩云罗而见羁。去帝乡之岑寂，归人寰之喧卑。岁峥嵘而愁暮，心惆怅而哀离。

于是穷阴杀节，急景凋年。骫沙振野，箕风动天。严严苦雾，皎皎悲泉。冰塞长河，雪满群山。既而氛昏夜歇，景物澄廓。星翻汉回，晓月将落。感寒鸡之早晨，怜霜雁之违漠。临惊风之萧条，对流光之照灼。唳清响于丹墀，舞飞容于金阁。始连轩以凤跄，终宛转而龙跃。踯躅徘徊，振迅腾摧。惊身蓬集，矫翅雪飞。离纲别赴，合绪相依。将兴中止，若往而归。飒沓矜顾，迁延迟暮。逸翮后尘，翱翥先路。钟会规翔，临岐矩步。态有遗妍，貌无停趣。奔机逗节，角睐分形。长扬缓骛，并翼连声。轻迹凌乱，浮影交横。众变繁姿，参差洊密。烟交雾凝，若无毛质。风去雨还，不可谈悉。既散魂而荡目，迷不知其所之。忽星离而云罢，整神容而自持。仰天居之崇绝，更惆怅以惊思。

当是时也，燕姬色沮，巴童心耻。巾拂两停，丸剑双止。虽邯郸其敢伦，岂阳阿之能拟。入卫国而乘轩，出吴都而倾市。守驯养于千龄，结长悲于万里。
荷花
朱淑真（宋代）

暑气炎炎正若焚，荷花于此见天真。香房馥郁随风拆，笑脸妖天映水新。

间叶浅深殷似点，满池繁媚丽于春。年年占得馀芳在，几见当时步步人。
闰春
方干（唐代）

幂幂复苍苍，微和傍早阳。前春寒已尽，待闰日犹长。

柳变虽因雨，花迟岂为霜。自兹延圣历，谁不驻年光。
绍兴淳熙分命馆职定撰十七首 其一 圜钟为宫
郊庙朝会歌辞（宋代）

上直房心，时惟明堂。配天享亲，宗祀有常。盛德在金，日吉辰良。

享我克诚，来格来康。
满庭芳 赴登州黄箓大醮
马钰（金朝）

松柏岩前，烟霞洞里，清风吹动灵苗。水升火降，大药自然烧。

歌舞相陪童稚，利名弃、不让渔樵。忘人我，清贫为乐，怕底是尘嚣。

人来求追荐，千言万语，苦苦相邀。便加持斋戒，遥拜云寮。

祷告重阳师父，救亡灵、得上青霄。鸾鹤引，孤魂滞魄，相从总逍遥。
普天乐·秋江忆别
赵善庆（元代）

晚天长，秋水苍。山腰落日，雁背斜阳。壁月词，朱唇唱。犹记当年兰舟上，洒西风泪湿罗裳。钗分凤凰，杯斟鹦鹉，人拆鸳鸯。
秋霜阁
丁惟（宋代）

高阁何年结构成，朱帘卷处眼偏明。
阶前古木寒云色，涧底流泉碎石声。
山近烟岚浮几席，楼高星斗在檐楹。
我来三伏炎蒸候，便觉清风两腋生。
山居杂咏 其二
释今龙（明代）

月出鹭性悦，自忘清影孤。溪风飒然至，扫我林间枯。

兀坐草芒伏，振衣云点无。石梁横巨壑，不用一枝扶。
和韩忆昨行示梦龄
王十朋（宋代）

忆昨少年气锐心未灰，平明出门薄暮回。解衣换酒期必醉，乱花压面攲条枚。

年华荏苒今半世，触事往往生悲哀。欢娱无复少年味，勉强谈笑陪尊罍。

饮才过量辄成疾，秋霜入鬓刚肠摧。子年少我气鼎盛，琅玕夜诵声如雷。

匈中平时足蕴藉，颐神养素成婴孩。松姿柏质异蒲柳，坚刚不怕霜霰漼。

凌云变化未可料，岂比嵲屼风中桅。胡为郁郁乃如许，与我老者同虺隤。

岂缘心事未如愿，一念遂觉忧愁来。还惊世态多险阻，忤意未兑生嫌猜。

壮怀千里力未致，龃龉翻类三足能。伤和伐性致坎轲，两眉蹙恨凭谁开。

吾闻君子贵知命，数者于我何有哉。又闻古人亦迍蹇，在易固有无妄灾。

闭门静坐养时晦，拂拭心镜捐尘埃。他年定作仁者寿，齿背会见同鲵鲐。

圣贤遗训载子腹，此事宁不知所裁。否往泰来固有日，坦涂利毂宁须推。
柳初新·东郊向晓星杓亚
柳永（宋代）

东郊向晓星杓亚。报帝里，春来也。柳抬烟眼。花匀露脸，渐觉绿娇红姹。妆点层台芳榭。运神功、丹青无价。
别有尧阶试罢。新郎君、成行如画。杏园风细，桃花浪暖，竞喜羽迁鳞化。遍九陌、相将游冶。骤香尘、宝鞍骄马。
脚冷
刘敞（宋代）

践霜脚如脱，知我血气衰。况复齿牙落，鬓边亦有丝。

人生会当老，何计迟速为。但愿多美酒，忧来忽如遗。
十闰诗 其十 闰生日
成鹫（清代）

事事不如人，蹉跎又一春。浮生易知足，馀闰苦随身。

对客徵前梦，逢僧话昔因。赢来三十日，输却落花晨。
尤溪县之南李花千树无一杂木春时尝饮其中酒家小轩可爱不知何故不曾作诗追赋二首明年修故事当书之壁间 其一
朱槔（宋代）

桥外茅茨好，相过问酒钱。李花今若此，白发自茫然。

落日云千步，春风雪一川。明朝记来处，石涧响溅溅。
玩易斋
廖行之（宋代）

作者亦何患，思深义亦深。
忘言更忘象，默会古人心。
句 其十九
曾肇（宋代）

君不见莆阳学士蓬莱仙，制成月团飞上天。南北自此俱岁贡，寸璧往往人间传。
句
陶弼（宋代）

北人南斗外，病过雨重阳。
後一月再宿城外野店，夙兴入城，谒益公二首
杨万里（宋代）

归途未信欲斜阳，只怪行人影转长。
松寿已高犹绿发，枫年方少更红裳。
秋光便是天金谷，画本偷归我锦囊。
只怨冲寒叹行役，青鞋布袜却芬香。
减字木兰花（和孔纯老别）
王之道（宋代）

离筵暂住。君在龙舒曾是主。今作行人。卧辙何妨借寇恂。

清歌妙舞。断送吟鞭乘醉去。一釂休辞。捧爵佳人玉箸垂。
汉未央宫榱题砚
张昱（元代）

雕墙峻宇几浮云，金石虽坚亦鲜存。秦宫三月已灰烬，汉瓦千年犹隶文。

改用尚能为砚器，得名何异在君门？咸阳土尽英雄骨，谁是榱题记主恩？
流民
晁补之（宋代）

生涯不复旧桑田，瓦釜荆篮止道边。
日暮榆园拾青荚，可怜无数沈郎钱。
提舶送岩桂
王十朋（宋代）

晋堂岩桂脱秋芳，浓绿枝头万粟黄。堂上主人分赠我，要令燕寝有天香。
上广东运副马少卿寿十口号
曾丰（宋代）

郎星又转作侯星，上据中阶下列城。
时号嘉兴为辅郡，出分重寄护行京。
病中书怀寄王二十六
李建勋（唐代）

落叶满山州，闲眠病未瘳。窗阴连竹枕，药气染茶瓯。

路匪人遮去，官须自觅休。焉宜更羸老，扶杖作公侯。
怀隐居
邵棠（宋代）

玉堂萧散古臞仙，一谪因循不记年。
花落东风闲不扫，莺啼晓日醉犹眠。
买山仅了种瓜地，把钓因乘载鹤船。
独立风骚无着处，朗吟声过乱云边。
自儆
陆游（宋代）

学当尽力去浮华，从事文辞但可嗟。
造道浅深看应物，修身勤惰验齐家。
步东坡
白居易（唐代）

朝上东坡步，夕上东坡步。东坡何所爱，爱此新成树。

种植当岁初，滋荣及春暮。信意取次栽，无行亦无数。

绿阴斜景转，芳气微风度。新叶鸟下来，萎花蝶飞去。

闲携斑竹杖，徐曳黄麻屦。欲识往来频，青芜成白路。
引泉示吴甥
许景衡（宋代）

淙淙玉溪泉，曲折西亭隅。飞流自喷薄，白石净如铺。

虽无渫井禽，亦有针头鱼。岂知江河宽，嘘沫自相濡。

况此五六月，万物在洪炉。而我弄清浅，琐碎珠玉俱。

泉兮且勿流，止此为我娱。一出涧谷去，人间供百需。

清者鉴须眉，浊者混泥涂。江湖尚或尔，而况沟与渠。

寄语山中人，所养当何如。
凤岫春雨
林梦麟（清代）

丹凤飞来寄海滨，青郊濛雨茜峰新。人烟树色遮全断，水影山光望未真。

欲写天池五彩羽，已分帝阙万家春。遥看霁后平畴上，点点清流泛碧银。
荅日休皮字诗
归氏子（唐代）

八片尖裁浪作毬，火中燖了水中揉。一包闲气如长在，惹踢招拳卒未休。
和清字
韩淲（宋代）

心亲相往来，岂计酒浊清。水南有茅屋，桥北是山城。

烟霜忽雨晴，云风催雪明。抚觥既已醉，回薄万古情。
玉华洞次易庵韵 其二
何乔新（明代）

洞前琪树倚云栽，洞里瑶华映雪开。一自飞軿游碧落，月明空见鹤归来。
西戎行
刘敞（宋代）

吾闻圣人之兵有不战，不战之胜善之善。况复良将握天威，西戎虽强安得擅。

忆昔属国羽书闻，中宴彻酒诏图勋。丞相陈谋御史请，独可遣将诛其君。

吏民诖误不足治，我以威德周无垠。尚书侍郎尽明哲，秉钺载旆如火烈。

羽林积卒明号令，贼兵蹙戚忧巢穴。方春缓诛已偷息，天不假易行剿绝。

太常请献象功舞，史臣愿勒西山岊。悬头藁街敕狂慢，积粟金城抚疲苶。

西戎行，告尔勿逆果自坑，百蛮来威天下平。
喜迁莺 重九小饮丞相祠堂
张慎仪（清代）

重阳无雨。向别径侦秋，灵祠载酒。满地紫苔，半庭黄叶，掩映夕曛如绣。

不似少游风景，对此那堪回首。低回久。叹惠陵古木，寒鸦依旧。

偕友。登高去，恅愺心情，问有人知否。落帽且嘲，采萸聊祓，已在酒阑时候。

思量一年一会，今日之游已彀。人散后。欲拈毫题壁，西风正骤。
和戴石屏 其二
王伯大（宋代）

叫得神明力，挽回天地心。连朝被甘泽，既雨积重阴。

水满田高下，凉生秋浅深。老癃幸无死，一饱庆从今。
题熊文学比汉高翔卷
区元晋（明代）

梧桐当舜日，菶菶亦萋萋。朱鸟文方诞，灵雏羽复齐。

云霄看远举，林薄笑卑栖。试问渊源自，承家几建溪。
次韵季常叠前作见寄
周紫芝（宋代）

人生富贵如五侯，禄丰位大功不酬。朱轮华屋令人羞，一蓑不如归饭牛。

自驾款段马少游，胜骤玉腕尚书骝。少年蹭蹬在丘壑，晚岁风雨悲梧楸。

江边短艇苦唤我，此心勇往谁能留。幽期正怨齿发误，事定不须龟筴筹。

言虽太漫君莫笑，与语俗人真暗投。香粳炊熟碧鲈美，横江已办秋风钩。

胸中它日几云梦，四海不劳围寸眸。肯听儿女昵昵语，秋虫悲笑徒啾啁。

阳春白雪一落耳，竹枝凄怨惭蛮讴。
舟行用卢方伯莘老韵 其七
霍与瑕（明代）

洞古泉更清，天然石佛寺。愿结无情人，共了无生事。
沈如美所画美人图为徐文辉作
张肯（明代）

流苏缀彩鸳帐寒，金鸭不飞香缕残。
新霜扑帘白如粉，哑哑乌啼金井栏。
芙蓉屏开睡初醒，守宫浅褪胭脂冷。
玉钗慵整双凤凰，春愁压翠蛾眉长。
愁吟
宋祁（宋代）

夜雨平阶滴，寒灯照幔孤。
未生灵运草，先据惠施梧。
千里徒伤目，三年欲变儒。
回肠啼络纬，远恨送襜褕。
怨曲传繁瑟，悲歌缺唾壶。
此中如借问，掩鼻愿操觚。
题刘叔骥梦游赤壁赋后二首
赵蕃（宋代）

三国功名可立谈，赋成赤壁倍崭岩。
想君梦去神游处，慷慨风流真可参。
书愤
陆游（宋代）

早岁那知世事艰，中原北望气如山。
楼船夜雪瓜洲渡，铁马秋风大散关。
塞上长城空自许，镜中衰鬓已先斑。
出师一表真名世，千载谁堪伯仲间！
登嵩山十首 吴道子画四真君
苏辙（宋代）

浮埃古壁上，萧然四真人。
矫如云中鹤，犹若畏四邻。
坐令世俗士，自惭污浊身。
勿谓今所无，嵩少多隐沦。
【中吕】乔捉蛇
未知作者（元代）

毒似两头蛇，狠如双尾蝎。闪的我无情无绪无归着，几时几时我得彻？愁一
会闷一会，柔肠千万结！将耳朵儿扌绝了把金莲颠。
夜静
胤禛（清代）

星汉斜临避暑宫，石栏干曲绿阴笼。风回岩畔泉声咽，夜静人阴月镜空。

绕砌兰薰香馥郁，满壶冰洁玉玲珑。隔帘漏断天如洗，新句吟成一枕中。
谒金门
姚镛（宋代）

吟院静。迟日自行花影。熏透水沈云满鼎。晚妆窥露井。飞絮游丝无定。误了莺莺相等。欲唤海棠教睡醒。奈何春不肯。
清凉寺
温庭筠（唐代）

黄花红树谢芳蹊，宫殿参差黛巘西。诗閤晓窗藏雪岭，

画堂秋水接蓝溪。松飘晚吹摐金铎，竹荫寒苔上石梯。

妙迹奇名竟何在，下方烟暝草萋萋。
碧牡丹
程垓（宋代）

睡起情无著。晓雨尽，春寒弱。酒盏飘零，几日顿疏行乐。试数花盏，问此情何若。为谁开，为谁落。

正愁却。不是花情薄。花元笑人萧索。旧观千红，至今冷梦难托。燕麦春风，更几人惊觉。对花羞，为花恶。
昼坐
陆游（宋代）

早春风雨暗江干，羔酒狐裘不敌寒。
输与蒲龛深袖手，一炉真火养金丹。
自海陵泛江归梁溪作
李纲（宋代）

清江湛湛波不兴，澄江际天如镜平。火云突兀耸峰岫，倒影万丈摇空明。

扁舟归逐落潮急，聒耳但闻双橹声。乃知长江无六月，水气自与风兼清。

去年狂寇起歙睦，江浙惨澹妖气凝。百年涵养极繁盛，一日荡析屯臊腥。

衣冠北渡旅淮甸，扶老携幼纷从横。王师出讨盛貔虎，凶渠授首封鲵鲸。

迨兹浙右稍安定，鼓拖复作东南征。家山在望已可喜，僮仆候我应欢迎。

平畴戢戢稻秧绿，峻岭霭霭松林青。田园有趣良足乐，轩冕无味非所荣。

苍生倘有安堵望，笑傲自可终馀龄。只今馀孽尚充斥，努力庙算宜哀矜。

裹包兵革不复用，坐使四海还康宁。
观潮阁
沈琪（宋代）

疑是飞来白鹭洲，登高□□忆□流。
云间春色连蓬岛，风里江声绕画楼。
孤鹜落霞装晚景，淡烟微雨识归舟。
醉乡便是华胥国，底用乘槎犯斗牛。
尘外楼燕集得微字
陈履（明代）

高楼一上思依依，笑倚琼枝愿不违。悬榻可堪怜寂寞，开尊偏喜对芳菲。

风生睥睨烟光淡，雨过阶除暑气微。为问登临能赋者，座中谁似谢玄晖。
寓兴
释智圆（宋代）

郑声淫复荡，鲁受齐人归。
古乐和且正，翻使文侯睡。
佞言耳乐闻，直道心翻忌。
唯知任所好，何曾顾颠坠。
古乐与郑声，邪正宜留意。
蒲州八咏 其一 蒲津晚渡
段成己（金朝）

城下行舟一箭轻，城头落日半竿明。河流汹汹风仍急，时听浮空欸乃声。
六州
佚名（宋代）

垂炎运，真主嗣瑶图。海波晏，卿云烂，日月丽皇都。年屡稔、万宝山储。广莫风生律，一气潜嘘。陈法驾、翠羽装舆。清跸下天衢。金匏六变，欻然灵顾，来车风马，拜贶紫坛初。奉神娱。嘉笾荐，美玉奠，照荧?。星彩动，霜华薄，禁阁漏声疏。回龙驭、宝瑞纷敷。众心愉。钧天别奏箫竽。仙人楼上捧赦书。舞鹤更踌蹰。丹徼北，穷沙漠，涵皇泽，盛德迈唐虞。
横吹曲辞。折杨柳
李端（唐代）

东城攀柳叶，柳叶低著草。少壮莫轻年，轻年有人老。

柳发遍川岗，登高堪断肠。雨烟轻漠漠，何树近君乡。

赠君折杨柳，颜色岂能久。上客莫沾巾，佳人正回首。

新柳送君行，古柳伤君情。突兀临荒渡，婆娑出旧营。

隋家两岸尽，陶宅五株平。日暮偏愁望，春山有鸟声。
早炊新林望见钟山
杨万里（宋代）

辞俸钟山一月前，如何知我北归轩。不通姓字殷勤甚，忽到新林野店边。
郫县春日吟
吴泳（宋代）

雨脚垂垂未肯休，舍东流满舍西流。
八分春种胚胎了，新水才来便彻头。
挽虞齐年运使
史尧弼（宋代）

吁嗟先晚季，寂寞慨前修。
斗仰公无几，云披我末由。
扁舟方楚越，华屋已山丘。
耆旧衰阳尽，归来涕欲流。
书戴嵩画牛
苏轼（宋代）

蜀中有杜处士 ，好书画，以宝以百数。有戴嵩《牛》一轴，尤以爱，锦囊玉轴，常以自随。

一日曝书画，有一牧童见之，拊掌大笑曰：“此画斗牛也。牛斗，力在角，尾搐入两股间，今乃掉尾而斗，谬矣。”处士笑而然之。古语有云：“耕当问奴，织当问婢。”不可改也。
自赞
释法薰（宋代）

处世昏昏，临事草草。
太近实头，人谓古老。
是非到耳，风吹石臼。
人有一般，最不恰好。
解骑三脚驴，来往长安道。
再和四首
刘克庄（宋代）

旧知偏下石，远避亦伤弓。
留落周南众，萧条冀北空。
万言徒饰诈，双泪却由衷。
王绩何曾醉，刘蕡本不风。
琵琶亭
刘敞（宋代）

江头明月琵琶亭，一曲悲歌万古情。欲识当时胁断处，只应江水是遗声。
浮光八咏 其六 五龙宫
温纯（明代）

风俗存三户，雩禜寄五龙。有年书太史，无事忆乾封。
赠觉师
沈辽（宋代）

我昔乘兴游荆溪，数访道人溪水西。道人飘然舍我去，有如白云谢污泥。

我来云间亦未久，惠然相顾携枯藜。时人莫将老相识，解空第一须菩提。
津途风雨欲雪
卫宗武（宋代）

宇宙忽凝合，一元如未分。
天悭花剪水，风泼墨成云。
饥鸟啄木理，戏凫生浪纹。
祁寒飞两櫂，行役为谁勤。
答刘槩石豫
刘跂（宋代）

春来深觉境翛然，幽鸟檐头接翅眠。落寞久知身是梦，安閒更喜日如年。

江山南国楼台外，桃李东风锦绣边。野兴暂成沂水浴，故人盍驾越溪船。
次韵葛丞至节见邀踏雪
曹彦约（宋代）

照人好语妙阳台，佳节相随七日来。
甚欲去陪桃竹杖，可怜消尽豆秸灰。
喜君天上星辰次，赠我人间锦绣堆。
小试平章和气动，他年台鼎要盐梅。
芍药二首 其一
朱松（宋代）

露压珍丛粉自匀，日攲蔫萼态殊真。未成跨鹤腰金去，先醉扬州十里春。
和道可
王之道（宋代）

卧雨春头到地长，清风一榻借微凉。
碁声惊断高僧梦，起拨炉中未过香。
谢张廷老司理录示山居诗
陆游（宋代）

老觉人间万事非，但思茆屋映疏篱。
秋衾已是饶归梦，更读山居二十诗。
和杜中丞西禅院看花
杨巨源（唐代）

一林堆锦映千灯，照眼牵情欲不胜。知倚晴明娇自足，

解将颜色醉相仍。好风轻引香烟入，甘露才和粉艳凝。

深处最怜莺蹂践，懒时先被蝶侵凌。对持真境应无取，

分付空门又未能。迎日似翻红烧断，临流疑映绮霞层。

幽含晚态怜丹桂，盛续春光识紫藤。每到花枝独惆怅，

山东惟有杜中丞。
清溪钓矶 其二
王瓒（唐代）

钓得红鳞个个鲜，妻儿倒瓮醉灯前。人生有趣心长乐，不羡王侯食万钱。
灯花
王镃（宋代）

喜信今宵报与谁，玉人曾剪画双眉。
等闲开落银缸见，只是春风不得知。
秘魔厓下作
张若霭（清代）

指上蜃楼幻非幻，能令四海朝龙王。自从皈依入钵盂，水晶宫殿空荒凉。

大青小青龙之子，谪伏崖下千年藏。青蒲赤鲤能变化，滏口一雨神通张。

膜拜至人求法力，蝘蜓欲脱腥皮囊。至人慈悲心等夷，磨顶初入选佛场。

如狮如象俱驯伏，洪涛不降田庐殃。我来欲访尸陀林，卢师坐处荆榛荒。

惟有此石瞰空洞，巨鳌撑柱疑娲皇。苔纹未蚀也常污，雪花晴积寒无光。

摩挲神晴三叹息，潭波鉴我尘容黄。何时跏趺此崖傍，会看为霖遍十方，狰狞头角归云堂。
挽宋吏部赵公
方逢辰（宋代）

翱翔碧水又蓬山，再入郎闱即丐閒。
屡疏朝端词梗梗，一麾道丐政斑斑。
阁因书创家邹鲁，堂以亲名行冉颜。
所恨与公非识面，一诗寄雁写潸潸。
戏赠彦深
黄庭坚（宋代）

李髯家徒立四壁，未尝一饭能留客。
春寒茅屋交相风，倚墙扪留读书策。
老妻甘贫能养姑，宁剪髻鬟不典书。
大儿得餐不索鱼，小儿得褌不索襦。
庾郎鲑菜二十七，太常斋日三百余。
上丁分膰一饱饭，藏神梦诉羊蹴蔬。
世传寒士有食籍，一生当饭百瓮葅。
冥冥主张审如此，附郭小圃宜勤锄。
葱秧青青葵甲绿，早韭晚菘羹糁熟。
充虚解战赖汤饼，芼以蓱虀与甘菊。
几日怜槐已著花，一心咒笋莫成竹。
群儿笑髯穷百巧，我谓胜人饭重肉。
群儿笑髯不若人，我独爱髯无事贫。
君不见猛虎即人厌麋鹿，人还寝皮食其肉。
濡需终与豕俱焦，饫肥泽甘果非福。
虫蚁无知不足惊，横目之民万物灵。
请食熊蟠楚千乘，立死山壁汉公卿。
李髯作人有佳处，李髯作诗有佳句。
虽无厚禄故人书，门外犹多长者车。
我读扬雄逐贫赋，斯人用意未全疏。
送越僧元瑞
项斯（唐代）

静中无伴侣，今亦独随缘。昨夜离空室，焚香净去船。
送亲禅者
释重顯（宋代）

万木带秋声，古今念睽别。
我有赠行意，临行为君说。
重岩休滞云，远水且观月。
生生知不知，天风助清彻。
鹧鸪天
贺铸（宋代）

豆蔻梢头莫漫夸。春风十里旧繁华。金缕玉蕊皆殊艳，别有倾城第一花。
青雀舫，紫云车。暗期归路指烟霞。无端却似堂前燕，飞入寻常百姓家。
同徵甫在明入碧云寺寺僧导饮流杯池上
黎民表（明代）

鹫岭东回启石扉，岚光竹色递相依。亭前古柳如人长，木杪春泉作雪飞。

椿叶初齐供客饭，藓花犹碧染行衣。清凉此地堪招隐，久卧长安兴自违。
次徐总制浙江亭剩柳诗韵
凌云翰（元代）

论射江亭当午日，沙头雨过少轻尘。七重札透威无敌，两石弓开臂有神。

地插绿杨云叶小，腰悬白羽雪花新。他时会见天山定，肯让凌烟第一人。
偈二首
释宝印（宋代）

日上月下，速如电毂。
又是重新，一阳来复。
湛不摇处，暖生寒谷。
篱落梅华，枝枝粲玉。
贺客街头，亚肩叠足。
借婆裙子拜婆年，不识本来真面目。
张长史春草三帖赞
岳珂（宋代）

夔作八音，茎韺咸云。
娄辨五色，朱紫玄纁。
伟绝艺之天成，随所朱而冠群。
既运斤而荐巧，亦端委而长身。
或有若有阙里，或蔡邕而贲。
是其同者体，而不同者神。
藻绘既后素，笙镛无夺伦，
夫是之谓宝真。
无题四首 其一
吕本中（宋代）

我病无能到处穷，子才安得尚漂蓬。如何共饮重阳酒，相对无言似乃翁。
蒲中道中二首
畅当（唐代）

苍苍中条山，厥形极奇磈.我欲涉其崖，濯足黄河水。

古刹栖欲林，绿阴覆苍瓦。岁晏来品题，拾叶总堪写。
寄题上饶周仪仲西畴
姚勉（宋代）

闻君负北郭，筑室扁西畴。
绿水人家晓，黄云穑事秋。
吾生如有此，外物更何求。
堪卜东邻否，耕余着钓舟。
三百三十有三士亭歌
李联琇（清代）

吾闻羊城使院仙掌石，九曜飘零太湖白。当年刘疏药洲，锾罚罪人运灵壁。

鲰生不作岭南游，未抉榕根摩藓刻。落星浩劫话沧桑，遥悯千夫困鞭策。

何如遗爱播瓯闽，庭贽纷纶献瑶席。北平学士创池亭，点首诸樊语鸿迹。

珊瑚入网竞罗珍，羔雁成群俨披籍。归装不压郁林船，载酒奚夸扬子宅。

后来司空摹作图，题墨曾邀先大夫。诗中恨不拜石丈，太息輶轩迅一驱。

夙披手泽怅难见，两世神交迟觌面。石渐兀臲亭更倾，重整规模供赏燕。

漫怀学士与司空，坐亭读诗泪如霰。皋鱼风木触悲辛，召伯甘棠迹未沦。

去思在口兼在目，远利近名非所珍。三山瘠土今益贫，安用寒虫输算缗。

臣门不费一钱贽，怪叹峰峦重累人。
积雨 其一
诸锦（清代）

几日不行小径微，墙上绿遍莓苔衣。已凉枕簟坐无寐，瞥见草中萤火飞。
诗一首
赵夔（宋代）

青嶂横开高几重，巉岩直上半天中。
虚明洞口千年久，澄澈流来一溜通。
海蚌张颐方吸月，云龙夺迹遂乘风。
隼旗出有随轩雨，指日秋成贺岁丰。
点绛唇 秋晓
蒋纫兰（清代）

雾敛云收，乱风拂拂生杨柳。鸟啼莺奏。帘幕寒重透。

镜影棱棱，自觉新来瘦。双眉皱。颦残翠岫。玉颜难如旧。
满江红
文徵明（明代）

拂拭残碑，敕飞字、依稀堪读。慨当初、依飞何重，后来何酷。

岂是功高身合死，可怜事去言难赎。最无端、堪恨又堪悲，风波狱。

岂不念，疆圻蹙；岂不念，徽钦辱，念徽钦既返，此身何属。

千载休谈南渡错，当时自怕中原复，笑区区、一桧亦何能，逢其欲。
上左丞相寿二十韵
许及之（宋代）

阖辟乾坤迥，甄陶物象新。舜弦熏入治，商鼎味还淳。

天贶方垂节，崧高已降神。清明开造化，精祲下星辰。

谦损祇缝掖，尊严绝缙绅。怯惟闻己过，勇岂逊师仁。

补衮工夫细，垂裳宠渥频。热官无倖位，寒士有通津。

水旱犹亲奏，封章要广陈。栋梁须偃植，海岳待涓尘。

自昔观前辈，于今迈等伦。调和全玉烛，鼓舞在洪钧。

薄海归洪轴，中原望帝宸。两宫三圣日，四海一家春。

少倚遐冲折，重看寿域均。无官酬竹帛，有节拟松筠。

晓日驰中使，流霞出九旻。敬为丞相寿，恭上太夫人。

盛德宁无种，长年宛似亲。小人因有母，惭愧器轮囷。
秋怀五首
孙嵩（宋代）

从来感秋人，一例皆楚声。
吾闻古燕赵，慷慨多不平。
惜哉宋玉辞，不使荆轲听。
灵岩七咏 其七 三十二罗汉
张雍（宋代）

此山罗汉极□常，当日威容俨在堂。谁信盗中诚有道，智过君子实难量。
过道人矶
袁说友（宋代）

几年烟雨锁苍苔，咫尺侯门路不开。
夜半一声横笛处，道人随月过山来。
被弹
沈佺期（唐代）

知人昔不易，举非贵易失。尔何按国章，无罪见呵叱。

平生守直道，遂为众所嫉。少以文作吏，手不曾开律。

一旦法相持，荒忙意如漆。幼子双囹圄，老夫一念室。

昆弟两三人，相次俱囚桎。万铄当众怒，千谤无片实。

庶以白黑谗，显此泾渭质。劾吏何咆哮，晨夜闻扑抶.

事间拾虚证，理外存枉笔。怀痛不见伸，抱冤竟难悉。

穷囚多垢腻，愁坐饶虮虱。三日唯一饭，两旬不再栉。

是时盛夏中，暵赫多瘵疾。瞪目眠欲闭，喑呜气不出。

有风自扶摇，鼓荡无伦匹。安得吹浮云，令我见白日。
闲吟二首
白居易（唐代）

留司老宾客，春尽兴如何。官寺行香少，僧房寄宿多。

闲倾一醆酒，醉听两声歌。忆得陶潜语，羲皇无以过。

闲游来早晚，已得一周年。嵩洛供云水，朝廷乞俸钱。

长歌时独酌，饱食后安眠。闻道山榴发，明朝向玉泉。主
琴堂
叶茵（宋代）

片石邻空掌样平，吴儿曾此御瑶琴。
琴中腔调谁人识，独有颦妃是赏音。
金台夕照
戴缙（明代）

春日台空霸气消，黄金已尽草萧萧。即今盛世兴贤哲，燕市无劳买骏招。
送金簿解官归天台五首
金履祥（宋代）

归天台五首自从夫君来，剑气躔须女。
游刃肯綮间，淬锋沧浪浦。
直气浩难容，才名世所妒。
枳棘岂栖鸾，百里非贤路。
善刀谨自藏，大烹鼎可负。
咏萤
乐仲卿（唐代）

□□光华浅，抟风羽翼徽。不能欺暗室，所以带明飞。
邹颖峰先生秋夜过谈
慈海（清代）

萧瑟秋声不耐闻，故人望外喜同群。明星落地一湾水，怪石投天几块云。

拊掌新诗工笑客，填杯凉月可邀君。相期更刮来朝目，应有清奇欣赏文。
送同年李进士郁归省
倪谦（明代）

忆昔挟长策，同上黄金台。排云叫阊阖，竞吐琅玕才。

日华丽五色，星采联三台。春风曲江宴，烂醉流霞杯。

香衢控玉勒，飞盖相追随。长歌激层汉，此乐真快哉。

遂令名与姓，一日传九垓。鹄立侍通明，恍若登蓬莱。

我约赴星期，袖拂天香回。君思定省旷，又向家山来。

解后遇金陵，倾写怀抱开。交深志逾合，敬久情不衰。

欣然叙畴昨，共酌葡萄醅。未谐投辖欢，且复张帆催。

飞飞白云远，淼淼清流洄。到家亲意舒，喜色知盈腮。

升堂奉甘旨，拜舞应徘徊。岂惟邦家光，实为闾里辉。

私恩既云遂，公义未可乖。涉川藉舟楫，调鼎资盐梅。

我将驾大舶，临风溯长淮。朝阳菶菶枝，高冈迟凤喈。

聊兹一分手，离思𨚗能裁。
双陆
谢宗可（元代）

彩骰清响押盘飞，曾记唐宫为赐绯。影入空梁残月在，声随征马落星稀。

重门据险应输掷，数点争雄莫露机。惟恨怀英誇敌手，御前夺取翠裘归。
梁溪四友赞序 其一 岁寒赞
李纲（宋代）

霜霰既零，草木殄瘁。惟兹岁寒，独立不改。寸苗初植，未离蓬艾。

挺然凌云，色参天黛。虬枝茂叶，舞影垂阴。清风徐来，虎啸龙吟。

与子为友，贵相知心。何以乐之，写此素琴。
赠家瑶京弟
王松（宋代）

人文两足慰相思，一刻迟过数度催。万事输君缘有母，半生爱度只因诗。

才华恰是荒年谷，倾倒真如向日葵。深愿来生作兄弟，老天可许再追随？
书怀
陆游（宋代）

羸马常愁趁早朝，斥归幸复侣渔樵。
青黄未胜沟中断，宫徵何渔爨下焦？
心乐箪瓢同鼎食，身安山泽谢弓招。
数间茅屋谁知处，烟雨蒙蒙隔断桥。
青楼曲刘子雍胡伯清程伯羽同赋 其二
刘炳（明代）

绣剩鸳鸯午睡长，体娇无力浴兰汤。生憎宝镜鸾成匹，死恨银兰雁作行。

舞罢《柘枝》低拜月，歌残桃叶懒添香。愁来自学秦宫女，帘底吹笙引凤凰。
南窗
释惟一（宋代）

百一十城烟水外，玲珑八面自天开。
等闲坐断东西北，无限薰风拂拂来。
孚舟亭新成赋十绝
方回（元代）

心许天知不愧天，酣风醉月仰天眠。
自疑略似知章马，人道还如太乙莲。
次韵吊余宣公录似张东白学士余名阙元未时守安庆一家死节
王缜（明代）

鹿失胡元运已穷，先生犹自守江东。亦知华夏归真主，端为网常尽此忠。

秋老树含霜气烈，雨馀花带血腥红。阖门一死非容易，应作明星丽碧空。
慈恩寺塔
郦权（金朝）

慈恩石刻半公卿，时遇闻人为指名。龙虎榜中休著眼，一篇俚赋误平生。
立夏日晚过丁卿草堂
张掞（宋代）

江上茅堂柳四垂，又逢旅次过春时。
雨多苔蚀悬琴壁，水满蛙春洗砚池。
风浦萧萧帆过疾，烟空漠漠鸟来迟。
避喧心事何人解，窗下幽篁许独知。
舟泛邵江
陈与义（宋代）

老去作新梦，邵江非旧闻。
滩前群鹭起，柁尾川华分。
落花栖客鬓，孤舟遡归云。
快然心自足，不独避嚣纷。
句
冯介（宋代）

坐上击瓯清似玉，槛前流水碧如蓝。
榕城八景 其三 紫陌春晴
郭之奇（明代）

春光早向紫峰生，渐出峰容与世迎。古黛凝云初映晓，新苔转日久曛晴。

啼莺城北衔幽至，舞燕溪南逐翠行。传语东风无造次，时留烟景作山情。